VGI ร่วงกว่า 5% นิวโลว์รอบ 4 เดือน หลังหุ้นลูกกว่าพันล้านหุ้นเข้าเทรดวันแรก
VGI ร่วงกว่า 5% นิวโลว์รอบ 4 เดือน หลังหุ้นลูกกว่าพันล้านหุ้นเข้าเทรดวันแรก ล่าสุด ณ เวลา 11.20 น. อยู่ที่ 7.15 บาท ลบ 0.40 บาท หรือ 5.30% สูงสุดที่ 7.55 บาท ต่ำสุดที่ 7.05 บาท ด้วยมูลค่าซื้อขาย 329.15 ล้านบาท
6 ก.ค. 2561

ผู้สื่อข่าวรายงานว่า ราคาหุ้น บริษัท วี จี ไอ โกลบอล มีเดีย จำกัด (มหาชน) หรือ VGI ล่าสุด ณ เวลา 11.20 น. อยู่ที่ 7.15 บาท ลบ 0.40 บาท หรือ 5.30% สูงสุดที่ 7.55 บาท ต่ำสุดที่ 7.05 บาท ด้วยมูลค่าซื้อขาย 329.15 ล้านบาท

ทั้งนี้ ราคาหุ้น VGI ปรับตัวลงต่ำสุดในรอบ 4 เดือน นับตั้งแต่ราคาหุ้นอยู่ที่ระดับ 7.10 บาท เมื่อวันที่ 7 มี.ค.2561 สำหรับสาเหตุที่ส่งผลให้ราคาหุ้น VGI ปรับตัวลงเป็นผลมาจากหุ้นเพิ่มทุน 1,017.23 ล้านหุ้น เข้าเทรดวันนี้ (6 ก.ค.) เป็นวันแรก
โดยตลาดหลักทรัพย์แห่งประเทศไทย (ตลท.) รับหุ้นเพิ่มทุนของ VGI จำนวน 1,017.23 ล้านหุ้น ให้เริ่มซื้อขายได้ตั้งแต่วันนี้ (6 ก.ค.) เป็นต้นไป ทั้งนี้หุ้นเพิ่มทุนเกิดจากการใช้สิทธิของใบสำคัญแสดงสิทธิ (VGI-W1) จำนวน 1,017.23 ล้านหน่วย แปลงเป็นหุ้นสามัญจำนวน 1,017.23 ล้านหุ้น อัตรา 1 ใบสำคัญแสดงสิทธิ : 1 หุ้น ราคาใช้สิทธิ 7 บาท/หุ้น
โดยบริษัทฯ จะมีทุนใหม่ 823,089,798.90 บาท เป็นหุ้นสามัญ  8,230,897,989 หุ้น มูลค่าหุ้นที่ตราไว้ 0.10 บาทต่อหุ้น